b'\n_START_ARTICLE_\nSydslesvigs danske Ungdomsforeninger\n_START_PARAGRAPH_\nSydslesvigs danske Ungdomsforeninger (SdU) er paraplyorganisation for de danske idr\xc3\xa6ts- og ungdomsforeninger i Sydslesvig med i alt ca. 12.000 medlemmer. _NEWLINE_SdU driver 11 fritidshjem samt ungdomsklubber, kursuscentret Christianslyst i Angel, Aktivitetshuset i Flensborg og flere idr\xc3\xa6tshaller, klub- og b\xc3\xa5dhuse for de tilsluttede foreninger. Dansk Spejderkorps Sydslesvig (DSS), FDF Sydslesvig og Menighedernes B\xc3\xb8rne- og Ungdomsarbejde (MBU) er tilsluttede landsdelsorganisationer. SdU stiller ogs\xc3\xa5 et sydslesvigsk fodbold-landshold op, som deltager i europamesterskaber i fodbold for de forskellige nationale mindretal i Europa (Europeada). I juli 2013 spillede landsholdet en venskabsmatch mod det sk\xc3\xa5nelandske landshold fra SFF. Holdet best\xc3\xa5r af spillere fra de danske klubber i Sydslesvig samt spillere fra Sydslesvig og Danmark, som har r\xc3\xb8dder i det danske mindretal._NEWLINE_SdU stiftedes i 1923 efter folkeafstemningen i S\xc3\xb8nderjylland. M\xc3\xa5ls\xc3\xa6tningen var at samle de danske ungdomsforeninger i Sydslesvig.'